ΠΑΝΕΛΛΗΝΙΑ ΟΜΟΣΠΟΝΔΙΑ ΕΛΕΥΘΕΡΟΕΠΑΓΓΕΛΜΑΤΙΩΝ ΠΑΙΔΙΑΤΡΩΝ

13-5-2020

**Αγαπητοί συνάδελφοι.**

**Ελπίζουμε να είστε όλοι καλά.**

Σας στέλνουμε νέες οδηγίες, που αφορούν στην δεύτερη αυτή φάση της πανδημίας, την λειτουργία των ιατρείων μας, την ασφάλεια και τους εμβολιασμούς των παιδιών.

Την εποχή αυτή ο ρυθμός μετάδοσης της νόσου είναι πολύ χαμηλός και είναι μια εξαιρετική ευκαιρία για να εμβολιάσουμε τα παιδιά με όλα τα εμβόλια, που προβλέπονται από το Εθνικό Πρόγραμμα Εμβολιασμών. Πιστεύουμε ότι η πρώτη φάση μας προίκισε με εμπειρία και σύνεση για να αντιμετωπίσουμε την δεύτερη αυτή φάση με λιγότερο άγχος και ανασφάλεια. Έχουμε αποκτήσει εμπειρία στην χρήση των μέτρων ατομικής προστασίας (ΜΑΠ) και συμπεριφοράς στο ιατρείο. Έχουμε σχεδόν όλοι εξοπλιστεί με τα απαραίτητα ΜΑΠ και μπορούμε να συνεχίσουμε να εξετάζουμε παιδιά, ακόμα και άρρωστα, αν αυτό χρειαστεί μέσα στο διάστημα του καλοκαιριού και με την προϋπόθεση ότι δεν θα αλλάξει η κατάσταση, όσον αφορά τον ρυθμό μετάδοσης και τον αριθμό των κρουσμάτων, οπότε και θα επανέλθουμε.

Θέλουμε όμως να επιστήσουμε την προσοχή σας για την σχολαστική τήρηση των ΜΑΠ στο ιατρείο. Συνάδελφοι που είναι μεγαλύτεροι σε ηλικία ή πάσχουν από υποκείμενο νόσημα καλό είναι να αποφεύγουν να εξετάσουν παιδιά με λοίμωξη του αναπνευστικού ή αν το κάνουν αυτό να γίνεται λαμβάνοντας όλα τα απαραίτητα ΜΑΠ για την προσωπική τους ασφάλεια.

**Προτεραιότητα πρέπει να δοθεί στην ιχνηλάτηση των παιδιών που έχουν χάσει επισκέψεις παρακολούθησης και συνιστώμενους εμβολιασμούς.** Επικοινωνήστε με τους γονείς των παιδιών αυτών και προγραμματίστε μαζί τους προσωπικά ραντεβού συμπεριλαμβανομένων των νεογέννητων, των βρεφών, των παιδιών και των εφήβων.

Η καλή φροντίδα και παρακολούθηση των παιδιών θα πρέπει να πραγματοποιείται με φυσική παρουσία στο ιατρείο, όποτε αυτό είναι δυνατόν, προκειμένου να διαπιστωθεί και να διατηρηθεί η συνέχεια της φροντίδας αυτής. Πρακτικές, που έχουν εφαρμοστεί με επιτυχία στην τηλεϊατρική αντιμετώπιση, πρέπει να συνεχίσουν να υποστηρίζονται, ακολουθούμενες κάποια στιγμή από φυσική παρουσία του παιδιού στο ιατρείο.

Μέχρι και 18 Μαΐου εξακολουθούμε να μην δεχόμαστε ιατρικούς επισκέπτες στον χώρο του ιατρείου, όπως αυτό συστήνεται και από τον ΠΙΣ. Σε κάθε περίπτωση οι επισκέψεις των ιατρικών εκπροσώπων θα πρέπει να γίνονται μόνο κατόπιν ραντεβού.

**Ενημερώστε τους γονείς και προγραμματίστε τον αντιγριπικό εμβολιασμό από τώρα, για όλα τα παιδιά που παρακολουθείτε.**

Ζητήστε από τους γονείς να ενεργοποιήσουν την άϋλη συνταγογράφηση, προκειμένου να αποφευχθούν οι άσκοπες επισκέψεις στο ιατρείο.

Όσον αφορά τις **επισκέψεις στα σπίτια**.  
Για τις περιοχές της χώρας που δεν είχαν κρούσματα covid-19, η άποψή μας είναι ότι μπορούν να γίνονται επισκέψεις, λαμβάνοντας πάντοτε μέτρα ατομικής προστασίας (ΜΑΠ) και εφ όσον ο παιδίατρος το κρίνει απολύτως απαραίτητο. Για τις υπόλοιπες περιοχές της Ελλάδας, κυρίως για τα μεγάλα αστικά κέντρα όπου ήταν και τα περισσότερα κρούσματα, συστήνεται να αποφεύγονται οι επισκέψεις στα σπίτια στα πλαίσια της αποφυγής της διασπορά της νόσου και της ατομικής ευθύνης.

**Προετοιμασία του ιατρείου πριν να έρθει το παιδί**

* Προετοιμαστείτε
  + Δώστε προτεραιότητα για εμβολιασμό και παρακολούθηση στα παιδιά που είναι σε μεγαλύτερο κίνδυνο για COVID-19 και ενημερώστε τους γονείς για την σημασία της συνέχειας των εμβολιασμών τους και των μέτρων προστασίας τους.
  + Όπου μπορείτε να λειτουργήσετε εξ αποστάσεως συνεχίστε να το κάνετε.
  + Προμηθευτείτε και αποθηκεύστε υγειονομικό υλικό στο ιατρείο σας.
  + Προετοιμάστε την αίθουσα υποδοχής και το δωμάτιο ασθενών
  + Τοποθετήστε ενημερωτικές αφίσες στο ιατρείο σας σχετικά με τα μέτρα προστασίας από τον κορονοϊό.
  + Εφοδιαστείτε με μαντηλάκια οινοπνεύματος, αντισηπτικών χεριών με βάση το αλκοόλ, σαπούνι στους νιπτήρες και δοχεία απορριμμάτων με καπάκι.
  + Τοποθετήστε τα καθίσματα στην υποδοχή, αν αυτό είναι εφικτό, σε 1-2 μέτρα απόσταση το ένα από το άλλο. Χρησιμοποιείστε όπου και αν εσείς νομίζετε, προστατευτικά διαχωριστικά από πλέξι γκλας.
  + Παιχνίδια και περιοδικά είναι δυνητικά μολυσμένα οπότε πρέπει ή να απορριφτούν ή να απολυμανθούν και να φυλαχτούν για αργότερα. Αν αυτό δεν είναι εφικτό φροντίστε να τα απολυμαίνετε τακτικά.
* Επικοινωνήστε με τους γονείς των παιδιών που παρακολουθείτε και ενημερώστε τους σχετικά με τις στρατηγικές που εφαρμόζετε στο ιατρείο σας για τη διασφάλιση της ασφάλειας όλων.
  + Επικοινωνήστε με τους γονείς των παιδιών που παρακολουθείτε για προγραμματισμένη εξέταση ή για εμβολιασμό του παιδιού. **Ζητήστε να σας ενημερώσουν αν στην οικογένεια κάποιος το τελευταίο διάστημα παρουσίασε συμπτώματα λοίμωξης ή αν ήρθαν σε επαφή με κρούσμα.**
  + Προγραμματίστε να κάνετε όλα τα εμβόλια στα παιδιά που παρακολουθείτε.
  + Ενημερώστε τους γονείς ότι ακόμα ισχύει ο περιορισμός «ένας γονιός με ένα παιδί στο ιατρείο». Εξαιρούνται οι περιπτώσεις όπου υπάρχει ανάγκη για την παρουσία και του άλλου γονιού.
  + Για οικογένειες με πολλά παιδιά ενημερώστε τους γονείς να αποφύγουν να τα φέρουν όλα μαζί στο ιατρείο. Κανονίστε διαφορετικά ραντεβού για κάθε παιδί της ίδιας οικογένειας.

**Όταν έρθει το παιδί**

* Προμηθεύστε τους, αν δεν έχουν, μάσκα για να καλύψουν την μύτη και το στόμα τους.
* Κατά την είσοδο στο ιατρείο δώστε απολυμαντικό να απολυμάνουν τα χέρια τους.
* Την περίοδο αυτή μην δέχεστε άλλους πλην των παιδιών στο ιατρείο σας.
* Αν μπορείτε και ο χώρος σας το επιτρέπει, χρησιμοποιείστε άλλο εξεταστήριο για να εξετάσετε τα άρρωστα παιδιά και άλλο για τα φαινομενικά υγιή.
* Για παρακολούθηση και για εμβολιασμούς υγιών παιδιών λειτουργήστε το ιατρείο σας διαφορετικές ώρες από αυτές που θα το λειτουργείτε για τα άρρωστα παιδιά.
* Περάστε πολύ σύντομα το άρρωστο παιδί με τον γονιό του στο δωμάτιο που θα το εξετάσετε.
* Μέχρι να φύγει το άλλο παιδί και αερίσετε επαρκώς τον χώρο πείτε στους γονείς να περιμένουν στο αυτοκίνητο μέχρι να τους ειδοποιήσετε εσείς να μπουν στο ιατρείο σας.
* Χρησιμοποιείστε ως μέτρα προφύλαξης για την δική σας ασφάλεια, την απλή χειρουργική μάσκα για όλα τα φαινομενικά υγιή παιδιά, αντισηπτικό ή γάντια και μακριά μπλούζα που θα την αλλάζετε μια φορά την ημέρα.
* Για τα άρρωστα με λοιμώδες νόσημα του αναπνευστικού χρησιμοποιείστε μάσκα τύπου FFP2 ή Ν95, προστατευτικά γυαλιά ή προσωπίδα, μπλούζα μιας χρήσεως, γάντια μιας χρήσεως και ποδονάρια.

**Μετά την εξέταση του παιδιού**

* Δώστε πολύ καλές οδηγίες για το σπίτι σε παιδιά που πάσχουν από λοίμωξη του αναπνευστικού. Ενημερώστε τον γονιό μετά την εξέταση του παιδιού ότι θα χρειαστεί να το παρακολουθείτε από μακριά για το επόμενο διάστημα.
* Μετά την αποχώρηση του ασθενούς από το ιατρείο, καθαρίστε επιμελώς τις επιφάνειες που ήρθε σε επαφή, πχ εξεταστικό κρεβάτι, καρέκλες, ζυγαριά και εξεταστικά εργαλεία, χρησιμοποιώντας κάποιο εγκεκριμένο απολυμαντικό ή αλκοολούχο διάλυμα 60ο και πάνω, όπου αυτό είναι εφικτό. Αλλάξτε ΜΑΠ.
* Αν τα συμπτώματα του παιδιού παραπέμπουν σε κρούσμα κορονοϊού ακολουθήστε τις οδηγίες του ΕΟΔΥ\*.
* Αν πιστεύετε ότι το άρρωστο παιδί χρειάζεται να κάνει έλεγχο με PCR, μπορείτε να το παραπέμψετε σε δημόσιο νοσοκομείο ή σε ιδιωτικό εργαστήριο για να την κάνει.

**Αγαπητοί συνάδελφοι**

Παρακολουθείστε τις ανακοινώσεις που κάνουμε και εγγραφείτε στην ομάδα του Viber που έχουμε. Θα μας βρείτε ως Παιδίατροι Ελλάδας.

Για την δική σας καλύτερη ενημέρωση μην ξεχάσετε να εγγραφείτε, αν δεν το έχετε κάνει ακόμα, στην Επαγγελματική Ένωση της περιοχής σας ή την πλησιέστερη προς εσάς.

Σας ευχόμαστε καλή δύναμη, να προσέχετε και να μείνετε όλοι καλά μέσα στην πανδημία.

\* Για δική σας ενημέρωση ακολουθούν οι οδηγίες του ΕΟΔΥ που δόθηκαν για τα σχολεία

**ΟΔΗΓΙΕΣ ΓΙΑ ΤΑ ΣΧΟΛΕΙΑ**

Υπεύθυνος για τη διαχείριση ύποπτου κρούσματος στην εκπαιδευτική μονάδα

Με βάση το πρωτόκολλο του ΕΟΔΥ, σε κάθε εκπαιδευτική μονάδα ορίζεται ένας υπεύθυνος για τη διαχείριση υπόπτων κρουσμάτων COVID-19, με τον αναπληρωτή του. Εκείνος είναι επιφορτισμένος με το να ενημερώνει το προσωπικό σχετικά με την αναγνώριση/διαχείριση υπόπτων κρουσμάτων COVID-19.

**Σε περίπτωση που μαθητής εμφανίσει συμπτώματα συμβατά με λοίμωξη COVID-19**

Ο μαθητής θα φοράει μάσκα και θα οδηγείται σε ειδικό καλά αεριζόμενο χώρο απομόνωσης, που έχει ήδη προβλεφθεί σε κάθε σχολείο. Θα ειδοποιείται ο γονέας/κηδεμόνας για να παραλάβει τον μαθητή (κατά προτίμηση με μάσκα) και θα ζητείται άμεσα ιατρική αξιολόγηση. Σύμφωνα με την κρίση του θεράποντος ιατρού, εφόσον ο μαθητής εμφανίζει συμπτώματα συμβατά με λοίμωξη COVID- 19, θα πρέπει να γίνει κατά προτεραιότητα το μοριακό διαγνωστικό τεστ.

Εν αναμονή του αποτελέσματος, ο μαθητής παραμένει στο σπίτι του με μάσκα, σε καλά αεριζόμενο δωμάτιο, σε απόσταση από τους συγκατοίκους του (οδηγίες στην ιστοσελίδα ΕΟΔΥ, www.eody.gov.gr).

Σε περίπτωση επιβεβαιωμένου κρούσματος στο σχολείο (μαθητής, εκπαιδευτικός ή άλλο προσωπικό)

**Αν το τεστ βγει θετικό**

Σε περίπτωση που το μοριακό διαγνωστικό τεστ βγει θετικό, θα ενημερώνονται άμεσα η εκπαιδευτική μονάδα και ο ΕΟΔΥ, ο οποίος θα επικοινωνεί με τη σειρά του με τον υπεύθυνο του σχολείου για να γίνει η επιδημιολογική διερεύνηση και ιχνηλάτηση των πιθανών επαφών του κρούσματος (εκπαιδευτικοί/μαθητές στην ίδια τάξη, συμμαθητές σε εργαστήριο, διάβασμα στο αναγνωστήριο/βιβλιοθήκη, κ.λπ.).

Επίσης, θα γίνεται ενδελεχής καθαρισμός και τοπική εφαρμογή απολυμαντικού στις επιφάνειες των χώρων που κινήθηκε το κρούσμα.

Ο μαθητής θα επιστρέφει στο σχολείο μετά την πάροδο 3 ημερών από την υποχώρηση του πυρετού και την ύφεση των συμπτωμάτων του, καθώς επίσης και την παρέλευση τουλάχιστον 10ημέρου από την έναρξη των συμπτωμάτων.

Οι συμμαθητές του τμήματος θα απομακρύνονται από το σχολείο, με οδηγίες για στενή παρακολούθηση της υγείας τους και εφόσον δεν εκδηλώσουν κάποιο ύποπτο σύμπτωμα θα επιστρέφουν μετά από 10 ημέρες.

**Αν το τεστ βγει αρνητικό**

Σε περίπτωση που το τεστ βγει αρνητικό, ο μαθητής θα επιστρέφει στο σχολείο μετά την πάροδο τουλάχιστον 3 ημερών από την υποχώρηση του πυρετού και την ύφεση των συμπτωμάτων του.

**Σε περίπτωση συρροής κρουσμάτων με λοίμωξη COVID-19**

Σύμφωνα με τον ΕΟΔΥ, ως συρροή κρουσμάτων ορίζεται η εμφάνιση τουλάχιστον δύο εργαστηριακά επιβεβαιωμένων κρουσμάτων λοίμωξης COVID-19 μεταξύ μαθητών ή και εκπαιδευτικών σε συγκεκριμένο τμήμα μέσα σε διάστημα 14 ημερών.

Σε αυτήν την περίπτωση θα διακόπτεται η λειτουργία του τμήματος για 10 ημέρες.

Θα γίνεται ενδελεχής καθαρισμός και απολύμανση των χώρων που κινήθηκαν τα κρούσματα και θα ενημερώνεται άμεσα ο ΕΟΔΥ για επιδημιολογική διερεύνηση και ιχνηλάτηση επαφών.

Οι μαθητές (ή το προσωπικό) που νόσησαν θα επιστρέφουν στο σχολείο μετά την πάροδο 3 ημερών από την υποχώρηση του πυρετού και την ύφεση των συμπτωμάτων του και την παρέλευση τουλάχιστον 10ημέρου από την έναρξη των συμπτωμάτων.

Οι συμμαθητές του τμήματος θα απομακρύνονται από το σχολείο, με οδηγίες για στενή παρακολούθηση της υγείας τους και εφόσον δεν εκδηλώσουν κάποιο ύποπτο σύμπτωμα θα επιστρέφουν μετά από 10 ημέρες.

Σε περίπτωση εμφάνισης 3 ή περισσοτέρων σποραδικών κρουσμάτων στην εκπαιδευτική μονάδα σε διάστημα 14 ημερών θα ενημερώνεται άμεσα ο ΕΟΔΥ για επιδημιολογική διερεύνηση.